નવાનગરના જામે કચ્છના રાવ સાથે ભેગા મળી આમરણ ખાતે લશ્કરી છાવણી નાખી જામે શાહી સૈન્યની પાછળ છાપામાર યુદ્ધ પદ્ધતિ શરૂ કરી, પછવાડેથી હુમલાઓ કરી તેમણે મુઘલ ફોજને હેરાન પરેશાન કરવા માંડ્યું. શાહીસૈન્યના હાથી-ઘોડાની ઉઠાંતરી કરવા માંડી. મુઘલ લશ્કરનો રસ્તો રોકી અનાજ અને જીવન જરૂરિયાતોનો પુરવઠો અટકાવી દીધો. પરિણામે સ્થાનિક વિસ્તારમાં અનાજની એટલી તો તંગી સર્જાઈ હતી કે શેર અનાજની કિંમત એક રૂપિયા જેટલી થઇ ગઈ હતી.